Matej, Ondrej, poslanec NR SR (2011-09-14):
Takže opäť, znova. Ďakujem pekne za slovo, pán predsedajúci. Vážený pán minister, kolegyne, kolegovia, všetci tí, ktorí sme sa zúčastnili rozpravy o tomto vládnom návrhu zákona v prvom čítaní, sme boli svedkami podrobnej diskusie o celom systéme daňovej a colnej správy – UNITAS-e a o procese riešenia dislokácie a spájania colnej a daňovej správy. Pozmeňujúci návrh, ktorý je v spoločnej správe, ktorý predložil pán Pelegrini, vyvolal diskusiu a zároveň aj, ak si dobre pamätáte náš záväzok, koaličných poslancov, že budú prebiehať diskusie odborné ako na základe skutočnosti, že v Banskej Bystrici je dlhoročná tradícia so sídlom daňového úradu, že je tam škola, že sú tam kapacity a že sú tam vytvorené pracovné miesta, že budeme hľadať kompromisné riešenie. Po debatách, diskusiách, ktorých sa zúčastnili aj zástupcovia opozície, aj zástupcovia koalície, aj predstavitelia samosprávy v Banskej Bystrici, sme dospeli k záveru, že ponúkame alternatívne riešenie, aby sme sa nebavili len o tabuľke. Ja som to aj povedal, pán kolega Pelegrini, že ak nájdeme riešenie, aby sme zachovali pracovné príležitosti v Banskej Bystrici, tak potom sa už len bavíme o tom, že či tá ceduľka finančné riaditeľstvo alebo kompetenčné centrum a kriminálny úrad, o nič iné nejde. A som rád, že sme dospeli k záveru, že môžem mojím pozmeňujúcim návrhom ponúknuť alternatívu voči návrhu ponechať len tabuľku a ceduľku a môžeme hovoriť dnes o tom, že bude v Banskej Bystrici, v prípade, že bude môj pozmeňujúci a doplňujúci návrh kolegov, s ktorými predkladám tieto pozmeňujúce a doplňujúce návrhy, prijatý, že budeme môcť s kľudným svedomím povedať, že v Banskej Bystrici sme zachovali pracovné príležitostí a s predpokladom na budúci rozvoj a dokonca zvýšenie pracovných príležitostí, akurát tam bude iná ceduľka na tej budove. To chcem podotknúť. A myslím, že by sme sa nemali hrať o to, čo je napísané na ceduľke, ale o to, koľko ľudí tam pracovať ostane a koľko ľudí bude mať šancu prácu tam získať. A vás poprosím upriamiť pozornosť, keď budete, podrobne mám čítať, ma trpezlivo počúvať, lebo musím to prečítať, tak z rozsahu uznáte, že si veľa ľudí dalo dosť práce na tom, aby túto alternatívu našlo a predložilo ju. Takže poprosím, aby sme pozorne prečítali, o aký rozsah zmeny sa procesne jedná v prípade schválenia týchto pozmeňujúcich návrhov. Takže dovoľte mi, v súlade s ustanovením zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám pozmeňujúce a doplňujúce návrhy k vládnemu návrhu zákona o orgánoch štátnej správy v oblasti daní, poplatkov a colníctva. Vo vládnom návrhu zákona navrhujem tieto zmeny a doplnenia: „Bod 1 k § 1. V § 1 ods. 1 písmeno b) znie: „b) postavenie, organizáciu, právomoc a pôsobnosť Finančného riaditeľstva Slovenskej republiky (ďalej len „finančné riaditeľstvo“), Kriminálneho úradu finančnej správy a Kompetenčného centra finančných operácií,“.“ Odôvodnenie: V záujme zvýšenia kvality správy daní a cla najmä v oblasti účtovania štátnych príjmov a styku s verejnosťou sa vytvára nový orgán, ktorého sídlom bude Banská Bystrica. „Bod 2 k § 2. V § 2 sa ods. 1 dopĺňa písmenom e), ktoré znie: „e) Kompetenčné centrum finančných operácií“.“ Odôvodnenie: Ide o legislatívnu úpravu súvisiacu s bodom 1. „Bod 3 k § 2. V § 2 odsek 2 znie: „(2) Finančné riaditeľstvo daňové úrady, colné úrady, Kriminálny úrad finančnej správy a Kompetenčné centrum finančných operácií tvoria finančnú správu, ktorá spracúva informácie a osobné údaje podľa osobitných predpisov.“.“ Odôvodnenie: Ide o legislatívnu úpravu súvisiacu s bodom 1. „Bod 4 k § 4. V § 4 odsek 2 znie: „(2) Finančné riaditeľstvo je rozpočtová organizácia napojená na štátny rozpočet prostredníctvom rozpočtovej kapitoly ministerstva a je a) zamestnávateľom zamestnancov, ktorí vykonávajú práce vo verejnom záujme na finančnom riaditeľstve, daňových úradov, colných úradoch, Kriminálnom úrade finančnej správy a Kompetenčnom centre finančných operácií, b) služobným úradom colníkov a štátnych zamestnancov, ktorí vykonávajú štátnu službu na finančnom riaditeľstve, daňových úradov, colných úradov, Kriminálnom úrade finančnej správy a Kompetenčnom centre finančných operácií.“.“ Odôvodnenie: Ide o legislatívnu úpravu súvisiacu s bodom 1. „Bod 5 k § 4. V § 4 odsek 3 písmeno a) znie: „a) riadi a kontroluje daňové úrady, colné úrady, Kriminálny úrad finančnej správy a Kompetenčné centrum finančných operácií,“.“ Odôvodnenie: Ide o legislatívnu úpravu súvisiacu s bodom 1. „Bod 6 k § 4. V § 4 ods. 3 písm. u) v uvádzacej vete sa slovo „a“ nahrádza čiarkou a za slová „Kriminálneho úradu finančnej správy“ sa vkladajú slová „a Kompetenčného centra finančných operácií“.“ Odôvodnenie: Ide o legislatívnu úpravu súvisiacu s bodom 1. „Bod 7 k § 5. V § 5 ods. 3 písm. b) sa slová „finančnému riaditeľstvu a daňovému úradu alebo colnému úradu“ nahrádzajú slovami „finančnému riaditeľstvu, daňovému úradu alebo colnému úradu a Kompetenčnému centru finančných operácií“.“ Odôvodnenie: Ide o legislatívnu úpravu súvisiacu s bodom 1. „Bod 8 k § 5. V § 5 ods. 3 písm. i) v uvádzacej vete sa za slová „colných úradov“ vkladajú slová „alebo Kompetenčného centra finančných operácií“.“ Odôvodnenie: Ide o legislatívnu úpravu súvisiacu s bodom 1. „Bod 9 k § 5. V § 5 ods. 3 písm. i) v štvrtom bode sa za slová „colného úradu“ vkladajú slová „alebo Kompetenčného centra finančných operácií“.“ Odôvodnenie: Ide o legislatívnu úpravu súvisiacu s bodom 1. „Bod 10. Dopĺňa sa nový paragraf 6, ktorý vrátane nadpisu znie: „§ 6 Kompetenčné centrum finančných operácií (1) Kompetenčné centrum finančných operácií vykonáva pôsobnosť na celom území Slovenskej republiky. Sídlom Kompetenčného centra finančných operácií je Banská Bystrica. (2) Kompetenčné centrum finančných operácií je preddavková organizácia zapojená na rozpočet finančného riaditeľstva. (3) Kompetenčné centrum finančných operácií a) spravuje profily hospodárskych subjektov a iných osôb, ktoré obsahujú identifikačné údaje a informácie o platbách daní a cla, b) vedie individuálny účet hospodárskeho subjektu a inej osoby, c) spracováva daňové priznania, mesačné prehľady a súhrnné výkazy, d) spracováva a aktualizuje účty hospodárskych subjektov a iných osôb z pohľadu predpisov a platieb daní a cla, e) spracováva výpisy z účtov finančnej správy v štátnej pokladnici a informácie o úhradách daní a cla poštovou poukážkou, f) spracováva platby dane a preddavku na daň, g) spracováva a aktualizuje osobné účty hospodárskych subjektov a iných osôb a vydáva potvrdenie o stave osobného účtu a o zaplatených daniach a cle, h) spracováva úhrady pohľadávok štátu vzniknutých podľa osobitného predpisu, odkaz 42) i) informuje osoby o ich právach a povinnostiach vo veciach daní a poplatkov a o ich právach a povinnostiach podľa osobitného predpisu, odkaz 17) j) poskytuje finančnému riaditeľstvu, Kriminálnemu úradu finančnej správy, daňovým úradom alebo colným úradom informácie o daňových subjektoch v rozsahu potrebnom na plnenie ich úloh, k) plní ďalšie úlohy ustanovené osobitným predpisom, odkaz 28), alebo medzinárodnou zmluvou. (4) Kompetenčné centrum finančných operácií riadi a jeho činnosť zabezpečuje riaditeľ. Riaditeľa Kompetenčného centra finančných operácií vymenúva a odvoláva prezident. (5) Vnútornú organizačnú štruktúru Kompetenčného centra finančných operácií na návrh riaditeľa Kompetenčného centra finančných operácií určuje prezident.“.“ „Poznámka pod čiarou k odkazu 42 znie: „42) Vyhláška Ministerstva poľnohospodárstva, lesného a vodného hospodárstva č. 147/1960 Zb. o prenesení finančnej a účtovnej služby majetkovej podstaty pozemkových reforiem.“.“ „Doterajšie § 6 až 10 sa primerane prečíslujú. Doterajší odsek 42 sa označuje ako odkaz 43 vrátane poznámky pod čiarou.“ Odôvodnenie: V súvislosti so zriadením nového orgánu štátnej správy v oblasti daní, poplatkov a colníctva – Kompetenčného centra finančných operácií je potrebné upraviť jeho územnú a vecnú pôsobnosť v samostatnom paragrafe. „Bod 11 k § 9. Paragraf 9 sa dopĺňa odsekom 9, ktorý znie: „(9) K 1. januáru 2012 určí minister vnútornú organizačnú štruktúru finančného riaditeľstva a Kompetenčného centra finančných operácií.“.“ Odôvodnenie: Ide o zabezpečenie riadneho fungovania a personálneho obsadenia novovytvoreného Finančného riaditeľstva Slovenskej republiky k 1. 1. 2012. Je potrebné, aby organizačná štruktúra bola schválená s dostatočným časovým predstihom, čím sa zabezpečí zaradenie jednotlivých zamestnancov na ich určené pozície. „Bod 12 k § 10. Po doplnení nového § 6 a primeranom prečíslovaní nasledujúcich paragrafov doterajší paragraf 10 sa označí ako paragraf 11, ktorý vrátane nadpisu znie: „§11 Účinnosť Tento zákon nadobúda účinnosť 1. novembra 2011, okrem § 1 až § 10 ods. 1 až 8, ktoré nadobúdajú účinnosť 1. januára 2012.“.“ Odôvodnenie: Ide o zmenu účinnosti predpisu súvisiacu s predchádzajúcim bodom. O všetkých bodoch pozmeňujúceho a doplňujúceho návrhu navrhujem hlasovať spoločne. Milé kolegyne, kolegovia, ešte raz chcem zdôrazniť, že tento pozmeňujúci návrh rieši alternatívu pre to, aby v Banskej Bystrici boli zachované pracovné príležitosti a vytvára predpoklad pri ďalšom kroku celého procesu, teda aj zlúčenia so Sociálnou poisťovňou, vytvárať nové pracovné príležitosti. Preto vás prosím o jeho podporu ako zo strany koalície, tak zo strany opozície. Ďakujem pekne za slovo.